钦定古今图书集成/方舆汇编/职方典/第1516卷 > 爨国蛮考
## 钦定古今图书集成/方舆汇编/职方典/第1516卷 > 爨国蛮考

隋

高祖开皇　年，两爨遣使入贡。

按《隋书高祖本纪》，不载按《唐书南蛮传》：“两爨蛮自曲州、靖州西南昆川、曲轭、晋宁、喻献、安宁，距龙和城通谓之西爨。白蛮自弥鹿、升麻二川南至步头，谓之东爨乌蛮。西爨自云本安邑人，七世祖晋南宁太守，中国乱，遂王蛮中。梁元帝时，南宁州刺史徐文盛召诣荆州，有爨瓒者，据其地，延袤二千馀里，土多骏马、犀” 、象、明珠。既死，子震翫分统其众。隋开皇初，遣使朝贡，命韦世冲以兵戍之，置恭州、协州、昆州。未几叛，史万岁击之，至西洱河、滇池而还。震翫惧而入朝，文帝诛之，诸子没为奴。

开皇　年，南宁夷《爨翫》叛，以史万岁为行军总管，击降之。明年，复叛，万岁以罪免。

按《隋书高祖本纪》，不载。按《史万岁传》，万岁拜左领军将军。先是南宁夷爨翫来降，拜昆州刺史，既而复叛，遂以万岁为行军总管，率众击之。入自蜻蛉川，经弄栋，次小勃弄、大勃弄，至于南中。贼前后屯据要害，万岁皆击破之。行数百里，见诸葛亮纪功碑铭，其背曰：“万岁之后，胜我者过此。” 万岁令左右倒其碑而进，度“西二河，入渠滥川，行千馀里，破其三十馀部，虏获男女二万馀口。诸夷大惧，遣使请降，献明珠径寸” ，于是勒石颂美隋德。万岁遣使驰奏，请将翫入朝，诏许之。爨翫阴有二心，不欲诣阙，因赂万岁以金宝，万岁于是舍翫而还。蜀王时在益州，知其受赂，遣使将索之。万岁闻而悉以所得金宝沉之于江，索无所获。以功进位柱国。晋王广虚衿敬之，待以交友之礼。上知为所善，令万岁督晋府军事。明年，爨翫复反，蜀王秀奏万岁受赂纵贼，致生边患，无大臣节。上令穷治其事，事皆验，罪当死。上数之曰：“受金放贼，重劳士马。朕念将士暴露，寝不安席，食不甘味，卿岂社稷臣也？” 万岁曰：“臣留爨翫者，恐其” 州有变，留以镇抚臣还至泸。

水，诏书方到，由是不将入朝，实不受赂。上以万岁心有欺隐，大怒曰：“朕以卿为好人，何乃官高禄重，翻为国贼也！” 顾有司曰：“明日将斩之。” 万岁惧而服罪，顿首请命。左仆射高颎、右卫大将军元旻进曰：“史万岁雄略过人，每行兵用师之处，未尝不身先士卒，尤善抚御，将士乐为致力，虽古名将未能过也。” 上意少解，于是除名为民，岁馀，复官爵。

唐

高祖武德　年以爨弘达为昆州刺史奉父丧归。

按《唐书高祖本纪》，不载。按《南蛮传》：“高祖即位，以西爨震翫子弘达为昆州刺史，奉父丧归，而益州刺史段纶遣俞大施至南宁治共范川，诱诸部皆纳款，贡方物。”

太宗贞观二十三年，西爨蛮内属，置“傍、望、览、丘、求五州。”

按《唐书太宗本纪》不载。按《南蛮传》，“太宗遣将击西爨，开青蛉、弄栋为县。爨蛮之西有徒莫祇蛮、俭望蛮，贞观二十三年内属，以其地为傍、望、览、丘、求五州，隶郎州都督府。”

高宗永徽二年赵孝祖破白水蛮遂西讨诸夷皆破降之。

按《唐书高宗本纪》，“永徽二年八月，白水蛮寇边，左领军将军赵孝祖为郎州道行军总管以伐之。十一月，孝祖及白水蛮战于罗仵侯山，大败之。” 按《南蛮传》，“白水蛮地与青蛉、弄栋接，郎州亦隶弄栋。西有大勃弄、小勃弄二川蛮，其西与黄瓜、叶榆、西洱河接，其众完冨，与蜀埒，无酋长，喜相仇怨。永徽初，大勃弄杨承颠” 私署将帅，寇麻州，都督任怀玉招之，不听。高宗以左领军将军赵孝祖为郎州道行军总管，与怀玉讨之。至罗仵侯山，其酋秃磨蒲与大鬼主都干以众塞菁口，孝祖大破之。夷人尚鬼，谓主祭者为“鬼主。” 每岁户出一牛或一羊，就其家祭之。送鬼迎鬼必有兵，因以复仇云。孝祖按军，多弃城逐北，至周近水。大酋俭弥于、鬼主董朴濒水为栅，以轻骑逆战。孝祖击斩弥干秃磨蒲鬼主十馀级。会大雪，皲冻死者略尽。孝祖上言：“小勃弄、大勃弄尝诱弄栋叛，今因破白水，请遂西讨。” 诏可。孝祖军入，夷人皆走险。小勃弄酋长殁盛屯白旗城，率万骑战败，斩之。进至大勃弄，杨承颠婴城守，孝祖招之，不从，麾军进执承颠馀屯大者数万，小数千，皆破降之，西南夷遂定。罢郎州都督，更置戎州都督。

元宗开元　年以《爨归王》为《南宁州》都督居石城。

按《唐书元宗本纪》，不载。按《南蛮传》，“爨弘达既死，以爨归王为南宁州都督，居石城，袭杀东爨首领盖聘及子盖启，徙共范川。有西爨大鬼主崇道者，与弟日进、日用居安宁城左，闻章仇兼琼开步头路，筑安宁城，群蛮震骚，共杀筑城使者。元宗诏蒙归义讨之，师次波州，归王及崇道兄弟千馀人泥首谢罪，赦之。俄而” 崇道杀日进及归王。归王妻阿姹，乌蛮女也，走父部乞兵相仇，于是诸爨乱。阿姹遣使诣归义，求杀夫者。书闻，诏以其子守隅为南宁州都督，归义以女妻之，又以一女妻崇道子辅朝。然崇道、守隅相攻讨不置。阿姹诉归义，为兴师营昆川。崇道走黎州，遂虏其族，杀辅朝，收其女。崇道俄亦被杀，诸爨稍离弱。阁罗凤立召守隅并妻归河睒，不通中国，阿姹自主其部落，岁入朝，恩赏蕃厚。阁罗凤遣昆川城使杨牟利以兵胁西爨，徙户二十馀万于永昌城。东爨以言语不通，多散依林谷，得不徙。自曲靖州、石城、升麻、昆川南北至龙和，皆残于兵。日进等子孙居永昌城。乌蛮种复振，徙居西爨故地，与峰州为邻。贞元中。置都督府。领羁縻州十八。

德宗贞元　年苴那时乞兵攻吐蕃韦皋分兵大破吐蕃于北谷诏封苴那时等为王入朝赏赉加等。

按《唐书德宗本纪》，不载。按《南蛮传》：“乌蛮与南诏世婚姻，其种分七部落，一曰阿芋路，居曲州、靖州故地；二曰阿猛，三曰夔山，四曰暴蛮，五曰卢鹿蛮，二部落分保竹子岭，六曰磨弥敛，七曰勿邓。土多牛马，无布帛，男子髽髻，女人被发，皆衣牛羊皮。俗尚巫鬼，无拜跪之节。其语四译乃与中国通。大部落有大鬼主，百家” 则置小鬼主勿邓。地方千里。有邛部六姓，一姓白蛮也，五姓乌蛮也。又有初裹五姓，皆乌蛮也。居邛部、台登之间。妇人衣黑缯，其长曳地。又有东钦蛮二姓。

皆白蛮也，居北谷。妇人衣白缯，长不过膝。又有粟蛮二姓、雷蛮三姓、梦蛮三姓，散处黎、嶲、戎数州之鄙，皆隶勿邓。勿邓南七十里有两林部落，有十低三姓、阿屯三姓、亏望三姓隶焉。其南有丰琶部落，阿诺二姓隶焉。两林地虽狭，而诸部推为长，号“都大鬼主。” 勿邓、丰琶两林皆谓之“东蛮” ，天宝中，皆受封爵。及南诏陷嶲州，遂羁属吐蕃。贞元中，复通款，以勿邓大鬼主苴嵩兼邛部团练使，封长川郡公。及死，子苴《骠离》幼，以苴梦冲为大鬼主，数为吐蕃侵猎。两林都大鬼主苴那时遗韦皋书，乞兵攻吐蕃。皋遣将刘朝彩出铜山道，吴鸣鹤出清溪关道，邓英俊出定蕃栅道，进逼台登城。吐蕃退壁西贡川，据高为营。苴那时战甚力，分兵大破吐蕃青海、腊城二节度军于北谷。青海大兵马使乞藏遮、遮腊城兵马使悉多杨朱节度论东柴大将论结突梨等皆战死。执笼官四十五人，铠仗一万，牛马称是，进拔于葱栅。乞藏遮遮，尚结赞子也，以尸还其下。曩贡节度苏论百馀人行哭，使一人立尸左，一人问之曰：“疮痛乎？” 曰：“然。” 即傅药。曰：“食乎？” 曰：“然。” 即进膳。曰：“衣乎？” 曰：“然。” 即命裘。又问：“归乎？” 曰：“然。” 以马载尸而去。诏封苴那时为顺政郡王，苴梦冲为怀化郡王，丰琶部落大鬼主骠傍为和义郡王，给印章、袍带。三王皆入朝，宴麟德殿，赏赉加等，岁给其部禄、盐、衣、彩、黎嶲二州吏就赐之，以山阻多为盗侵，亡失所赐皋令二州为筑馆，有赐约，酋长自至，授赐而遣之。然苴、梦冲内附吐蕃，断南诏使路。皋遣嶲州总管苏峞以兵二百召梦冲，至琵琶川，声其罪斩之，披其族为六部，以样弃主之。及苴骠离长，乃命为大鬼主。《骠傍》年少骁敢，数出兵攻吐蕃，吐蕃间道焚其居室、部落，亡所赐印章，皋为请，复得印。

元

世祖　年，讨西南夷，大破之。

按《元史世祖本纪》，不载按《兀良合台传》，“宪宗即位之明年，世祖以皇弟总兵讨西南夷乌蛮、白蛮、鬼蛮诸国，以兀良合台总督军事” ，其鬼蛮即赤秃哥国也。“癸丑秋，大军自旦当岭入云南境，摩、些二部酋长唆火脱因塔里马来迎降，遂至金沙江。兀良合台分兵入察罕章，盖白蛮也，所在寨栅以次攻下之。独阿塔剌” 所居半空和寨，依山枕江，牢不可拔，使人觇之，言“当先绝其汲道。” 兀良合台率精锐立炮攻之，阿塔剌遣人来拒，兀良合台遣其子阿术迎击之，寨兵退走，遂并其弟阿叔城，俱拔之。进师取龙首关，翊世祖入大理国城。甲寅秋，复分兵取附都善阐，转攻合剌章水城，屠之。合剌章，盖乌蛮也。前次罗部府大酋高升集诸部兵拒战，大破之于洟可浪山下，遂进至乌蛮所都押赤城。城际滇池，三面皆水，既险且坚，选骁勇以炮摧其北门，纵火攻之，皆不克。乃大震鼓钲，进而作，作而止，使不知所为。如是者七日。伺其困乏，夜五鼓，遣其子阿术潜师跃入，乱斫之，遂大溃，至昆泽，擒其国王段智兴及其渠“帅马合剌昔以献。馀众依阻山谷者，分命裨将也里脱、伯押真掩其右，合台护尉掩其左，约三日卷而内向。” 及围合，与阿术引善射者二百骑，期以三日，四面进击，兀良合台陷阵鏖战，又攻纤寨，拔之。至乾德哥城，兀良合台病，委军事于阿术，环城立炮，以草填堑，众军始集，阿术已率所部搏战城上，城遂破。乙卯，攻不花、合因、阿合、阿因等城，阿术先登，取其三城。又攻赤秃哥山寨，阿术缘岭而战，遂拔之。乘胜击破鲁厮国、塔浑城，又取忽兰城，鲁鲁厮国大惧请降。阿伯国有兵四万，不降，阿术攻之，入其城，举国请降。复攻阿鲁山寨，进攻阿鲁城，克之。乃搜捕未降者。遇赤秃哥军于合打台山，追赴临崖，尽杀之。自出师至此，凡二年，平大理五城、八府、四郡，洎乌、白等蛮三十七部，兵威所加，无不款附。丙辰，征白蛮国。波丽国阿术生擒其骁将，献俘阙下。诏以便宜取道，与铁哥带儿兵合。遂出乌蒙，趍泸江，划秃剌蛮三城，却宋将张都，统兵三万，夺其船二百艘于马湖江，斩获不可胜计。遂通道于嘉定、重庆，抵合州，济蜀江，与铁哥带儿会。丁巳，以云南平，遣使献捷于朝，且请依汉故事，以西南夷悉为郡县，从之。